KOMISIJOS SPRENDIMAS
2008 m. balandžio 4 d.
kuriuo, taikant Tarybos reglamentą (EB) Nr. 1100/2007, nustatoma, kad Juodoji jūra ir su ja susijusios upių sistemos nėra natūrali europinių upinių ungurių buveinė
(pranešta dokumentu Nr. C(2008) 1217)
(Tekstas autentiškas tik bulgarų, čekų, italų, lenkų, rumunų, slovakų, slovėnų, vengrų ir vokiečių kalbomis)
(2008/292/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. rugsėjo 18 d. Tarybos reglamentą (EB) Nr. 1100/2007, nustatantį priemones europinių ungurių ištekliams atkurti (1), ypač į jo 1 straipsnio 2 dalį,
pasikonsultavusi su Žuvininkystės mokslo, technikos ir ekonomikos komitetu,
kadangi:
(1)
Reglamente (EB) Nr. 1100/2007 nustatyta Bendrijos vandenų ir valstybių narių pakrančių lagūnų, upių žiočių ir upių bei su jomis susisiekiančių vidaus vandenų europinių upinių ungurių išteklių apsaugą ir tausų naudojimą užtikrinanti sistema.
(2)
Valstybės narės turi nustatyti ir apibrėžti jų nacionalinėse teritorijose esančius atskirus upių baseinus, kurie yra natūralios europinių upinių ungurių buveinės. Valstybės narės turi parengti kiekvienam ungurių upės baseinui skirtą ungurių išteklių valdymo planą.
(3)
Kadangi Juodojoje jūroje ir su ja susijusiose upių sistemose yra nedaug europinių upinių ungurių, neaišku, ar tie vandenys yra natūrali tos rūšies išteklių buveinė.
(4)
Todėl Reglamentu (EB) Nr. 1100/2007 Komisija įgaliojama nuspręsti, ar Juodoji jūra ir su ja susijusios upių sistemos yra tokia natūrali buveinė, kurioje reikia įgyvendinti išteklių atkūrimo priemones.
(5)
Žuvininkystės mokslo, technikos ir ekonomikos komitetas Komisijai pranešė, kad Juodoji jūra ir su ja susijusios upių sistemos yra pačiame europinių upinių ungurių paplitimo teritorijos pakraštyje ir kad iki įžuvinimo ten buvo aptinkami tik pavieniai unguriai. Iki įžuvinimo europinių upinių ungurių tankumas tuose vandenyse buvo per mažas, kad būtų galima žvejoti kurio nors amžiaus ungurius.
(6)
Vargu ar daug ungurių, kuriais būtų įžuvintos su Juodąja jūra susijusios upės, galėtų subręsti ir sėkmingai išneršti į Sargaso jūrą. Be to, vargu ar daug ungurių jauniklių galėtų grįžti į su Juodąja jūra susijusias upes, subręsti ir išplaukti į nerštavietes.
(7)
Bet kokia galima Juodojoje jūroje ir su ja susijusiose upių sistemose taikomų išteklių atkūrimo priemonių nauda europinių ungurių ištekliams būtų nežymi ir todėl neproporcingai maža, palyginti su administracine ir finansine našta, kuri tektų atitinkamoms valstybėms narėms.
(8)
Todėl taikant Reglamentą (EB) Nr. 1100/2007 reikėtų nustatyti, kad Juodoji jūra ir su ja susijusios upių sistemos nėra natūrali europinių upinių ungurių buveinė.
(9)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Taikant Tarybos reglamentą (EB) Nr. 1100/2007 nustatoma, kad Juodoji jūra ir su ja susijusios upių sistemos nėra natūrali europinių upinių ungurių buveinė.
2 straipsnis
Šis sprendimas skirtas Bulgarijos Respublikai, Čekijos Respublikai, Vokietijos Federacinei Respublikai, Italijos Respublikai, Vengrijos Respublikai, Austrijos Respublikai, Lenkijos Respublikai, Rumunijai, Slovėnijos Respublikai ir Slovakijos Respublikai.
Priimta Briuselyje 2008 m. balandžio 4 d.